**ΠΑΣΧΑΛΙΟ ΜΗΝΥΜΑ ΤΟΥ ΕΤΟΥΣ ΧΑΡΙΤΟΣ 2025**

(Ταλλίνη, Κυριακή του Πάσχα [20 Απριλίου])

**Δεύτε, λάβετε φως**

**εκ του ανεσπέρου Φωτός**

**και δοξάσατε Χριστόν, τον αναστάντα εκ νεκρών.**

Την Μεγάλη και Αγία αυτή ημέρα του Πάσχα, όλως ιδιαιτέρως, οι χριστιανοί όλου του κόσμου, την ίδια ημέρα, την ίδια ώρα και την ίδια στιγμή, αναφωνούμε όλοι μαζί, με μία και μόνη φωνή και με μία και μόνη καρδιά, και ψάλλουμε και διακηρύσσουμε με απέραντη οικουμενική χαρά:

**ΧΡΙΣΤΟΣ ΑΝΕΣΤΗ!**

Η Ανάσταση του Χριστού, γράφει ο καθηγητής Ολιβιέ Κλεμάν, δεν σημαίνει ούτε την επαναφορά ενός πτώματος στην ζωή ούτε την επιστροφή ενός νεκρού στην κατάσταση που βρισκόταν πριν πεθάνει. Η Ανάσταση του Χριστού ανατρέπει ριζικά αυτές τις συνθήκες: «Ο Χριστός ο Αναστημένος είναι Αυτός που κατέβηκε έως τον Άδη· είναι ο Ίδιος που ανέβηκε πάνω από όλους τους ουρανούς, για να γεμίσει τα πάντα» (Εφεσ. 4, 8-10). Από εδώ και στο εξής, ο Χριστός ξεφεύγει από τον χώρο και τον χρόνο που χωρίζουν· από εδώ και στο εξής, τους μετατρέπει σε μέσα συνάντησης, σε οδό κοινωνίας. Ο Αναστημένος Χριστός έλαβε την σάρκα μας, για να την ελευθερώσει από τον θάνατο και, σύμφωνα με τον Άγιο Κύριλλο Αλεξανδρείας στην ομιλία του στον Λουκά (5, 19), «όπως το σίδερο παίρνει το χρώμα της φωτιάς, όταν έρθει σε επαφή με αυτήν, έτσι και η σάρκα της δημιουργίας, αφού έλαβε μέσα της τον Θείο Λόγο, που είναι ο Χριστός ο αναστημένος, ελευθερώνεται από την φθορά» (Ολιβιέ Κλεμάν: *Ο Χριστός ανέστη*, εκδ. DDB, σελ. 45-49).

Είναι αλήθεια ότι στις μέρες μας οι δυνάμεις του σκότους φαίνεται να γίνονται όλο και πιο ισχυρές, όλο και πιο επιθετικές. Η επιστροφή της πολιτικής με επιβολή κυνικής εξουσίας, η επιθυμία για ανελέητη υποταγή μικρότερων εθνών, η εξάρτηση από τεχνολογίες που δήθεν «απελευθερώνουν» τον άνθρωπο από την σκέψη, η οικολογική φθορά του κόσμου που δημιούργησε ο Θεός και τόσα άλλα αναρίθμητα κακά φαίνεται να τον διαλύουν πανταχόθεν. Και όμως, μέσα σε όλα αυτά τα δεινά, η Ανάσταση του Χριστού αποκαλύπτεται και μας προσφέρει, εν μέσω μιας εποχής ταραγμένης, ένα αυθεντικό άνοιγμα φωτός, μια αληθινή ελπίδα για μια «ανέσπερη ημέρα», μια αληθινή μαρτυρία της αγάπης του Θεού για όλη Του την δημιουργία μέσα από τον θρίαμβό Του επί του θανάτου.

«Χθες, ψάλλαμε στις πρωινές πασχαλινές ακολουθίες, ήμουν ενταφιασμένος μαζί Σου, Χριστέ. Σήμερα, ανασταίνομαι μαζί Σου, Αναστημένε». Ναι, ξυπνούμε σαν παιδιά, σαν αναρρώνοντες, μέσα στο φως της Ανάστασης. Ο Θεός μάς ξαναδίνει την ζωή. Ο Θεός μάς συγχωρεί. Όπως στην μοιχαλίδα του Ευαγγελίου, ο Χριστός λέει στον καθένα μας: **«Ούτε εγώ σε καταδικάζω. Πήγαινε και μην αμαρτάνεις πια»**.

«Δεύτε, λάβετε φως»… ψάλλει ο λειτουργός καθώς βγαίνει από το ιερό, μέχρι τότε βυθισμένο στο σκοτάδι, για να μοιράσει στους πιστούς το φως από το κερί του. Είναι η πρόσκληση να υποδεχθούμε το αληθινό Φως, που είναι ο Χριστός. Είναι η πρόσκληση να υποδεχθούμε το φως του Αναστημένου Χριστού. Ωστόσο, χωρίς να έχει προηγηθεί καθαρμός από την κακία και τα πάθη, δεν είναι δυνατό να κοινωνήσουμε με το Αναστάσιμο αυτό Φως. Αυτό μας διδάσκει η παράδοξη μοναστική ρήση που μας παραδίδει ο μεγάλος θεολόγος και ιερέας Γεώργιος Μεταλληνός: **«Λοιπόν, αν πεθάνεις πριν πεθάνεις –με άλλα λόγια, αν πριν από τον φυσικό σου θάνατο έχεις πεθάνει ως προς την αμαρτία– τότε δεν θα πεθάνεις, όταν έρθει ο θάνατος».** (*περιοδικό ΕΠΑΛΞΙΣ, αρ. 789, Αθήνα, 2025*). Ο Αναστημένος Χριστός δεν επιβάλλεται. Αποκαλύπτεται μυστικά, απαλά, απλά, σ’ εκείνους που Τον υποδέχονται και Τον επιθυμούν ελεύθερα, με πίστη και αγάπη. Θυμάμαι κάτι που μου είχε πει κάποτε ο αείμνηστος καθηγητής και φίλος μου Ολιβιέ Κλεμάν: **«Δεν είναι η Ανάσταση που προκαλεί την πίστη· είναι η πίστη που επιτρέπει στην Ανάσταση να φανερωθεί».**

**Αγαπητοί μου εν Χριστώ Αναστάντι,**

Το Φως της Αναστάσεως λάμπει μέσα στο σκοτάδι τόσο έντονα, ώστε τελικά το απορροφά οριστικά. Από τώρα και στο εξής, η γη δέχεται το μπόλιασμα ενός καινού πυρός, το μπόλιασμα του πυρός του Αγίου Πνεύματος. Με τον θάνατό Του, ο Χριστός ανασταίνει τους νεκρούς. Δεν υπάρχει μεγαλύτερη έκφραση αγάπης για την ανθρώπινη ζωή και το ανθρώπινο σώμα από την αναγγελία της Αναστάσεως. Αυτή είναι η κλήση και η αποστολή μας. Τις πραγματοποιούμε μέσα από την ζωή μας, που περνάει από τον Σταυρό και καταλήγει στον κενό τάφο, όπως τον άφησε ο Χριστός, αφού αναστήθηκε εκ νεκρών.

Κλείνω με ένα απόσπασμα ενός ανωνύμου ποιητή του Α΄ αιώνα, που μιλά για τον Αναστημένο Χριστό:

**«καί ἤνοιξε τάς θύρας τάς κεκλεισμένας…**

**οὐδέν ἐφάνη κλειστόν εἰς ἐμέ,**

**διότι ἐγώ ἤμην ἡ θύρα τοῦ παντός.**

**Καί ἦλθον ὑπεράνω πάντων τῶν συνδεσμίων μου,**

**ἵνα λύσω αὐτούς,**

**ὥστε νά μήν ἀφήσω οἱονδήποτε ἄνθρωπον δέσμιον ἤ δεσμοῦντα.**

**Διότι ἦσαν εἰς ἐμέ, ὡς μέλη μου, καί ἐγώ ἤμην Κεφαλή των».** (*Σολομώντος, Ωδές 17*).

Ο Χριστός Ανέστη, και κάθε ημέρα είναι Ανάσταση! Ο Χριστός Ανέστη και κάθε ώρα είναι Ανάσταση! Ο Χριστός Ανέστη και κάθε μας ανάσα είναι Ανάσταση! (κατά Μηνά Γ. Χατζηαντωνίου: *«Κάθε Πάσχα»*).

Αυτώ πρέπει πάσα τιμή και δόξα εις τους αιώνας των αιώνων. Αμήν!

**† Στέφανος, Μητροπολίτης Ταλλίνης και πάσης Εσθονίας,**

**Πρόεδρος της Ιεράς Συνόδου**